עדן נאור אדר תשפ"ד | פברואר 2024

מנחים | פרופסור יובל דרור ופרופסור אמיר גולדשטיין

**הצהרת כוונות למחקר במסגרת לימודי תואר שלישי**

**החוג לחינוך, אוניברסיטת תל-אביב**

חילופי משמרות:

קריית שמונה ומעורבות קבוצות מהציונות הדתית ומהתנועה הקיבוצית בה,

1992-1968

1. **נושא המחקר ותיאורו**

המחקר המוצע יתחקה דרך מקרה המבחן של קריית שמונה אחר מעורבות קבוצות עילית בעיירות הפיתוח משלהי שנות ה-60 ועד ראשית שנות ה-90. המחקר יעמוד על יחסי הגומלין בין תושבי הקהילה המקומית וקבוצות הפעילים והמתנדבים בה. דגש נוסף של ההצעה מכוון לבחינה השוואתית של דרך הפעולה של הציונות הדתית ושל התנועה הקיבוצית ושותפיה (כדוגמת, שבט גונן של תנועת הנוער הצופים, גרעין הנח"ל עטור, מתנדבי השומר הצעיר, מתנדבי של"ף), בעיירה המרוחקת. שתי הקבוצות פעלו זו לצד זו לאורך שנות השבעים, אך נבדלו בדפוסי הפעולה וההתערות שלהן ביישוב. ככל שחלפו השנים אנשי הציונות הדתית הטילו עוגן ממשי בעיר ואילו מעורבות המתנדבים מהקיבוצים ומתנועות הנוער התבררה כארעית ואף נחלשה.

קריית שמונה, בה אתמקד במחקר המוצע, מהווה מקרה מבחן ייחודי לבחינת מעורבות של מתנדבים, תנועות וארגונים בפריפריה הישראלית. קריית שמונה הוקמה כעיירת עולים בסמוך לגבול הצפוני של ישראל באמצע המאה הקודמת. מיום הקמתה סבלה העיירה מתנאים כלכליים-חברתיים מאתגרים, שאפיינו עיירות פיתוח רבות ברחבי הארץ ובלטו אף יותר על רקע מיקום היישוב בקצה הצפוני של ישראל. החל משלהי שנות השישים של המאה העשרים נוספו לאתגרים אלה גם אתגרים ביטחוניים מתמשכים, עם החרפת העימות בגבול ישראל-לבנון. אלה באו לידי ביטוי בירי קטיושות תכוף ואף בחדירת מחבלים שהסתיימה בטבח שנערך במקום באפריל 1974. מכלול הקשיים שעימם התמודדה העיירה והחשיפה התקשורתית המקיפה למתרחש בה, הביאו להתעניינות ציבורית רחבה בנעשה בה. משרדי ממשלה, מוסדות ציבור נוספים ובמרכזם הסתדרות העובדים, פעילים מיישובים שכנים, בדגש על קיבוצי הגליל העליון, גופים עסקיים, קבוצות ויחידים ובהם צעירים חברי תנועות נוער פעלו במקום. קריית שמונה הפכה למודל בולט לעיירה עמוסת מתנדבים. ההתערבות החיצונית המקיפה חידדה את שאלת ערכם הממשי של גילויי התמיכה לסייע לפיתוחה, כפי שבאה לידי ביטוי בקריאתו של צבי צמרת, מנהל התיכון המקומי "דנציגר" באותה התקופה, למתנדבים הארעיים במאמרו 'עצה לידידים-חדלו להתנדב'.

ציר אחד של המחקר יתמקד, אם כן, במחקר מיקרו-היסטורי של יחסי הגומלין בין התושבים, הקהילה המקומית ומנהיגותה לבין הגורמים החיצוניים והשפעתם ההדדית. ציר שני, יתמקד במחקר השוואתי בין שתי קבוצות שתפקדו בפריפריה הישראלית כמרכזי משנה, כלומר, כפונקציה המתווכת בין המרכז לפריפריה. הן קיימו זיקה למרכז, פעלו בהתאם למטרותיו וגם זכו ממנו למשאבים ולתמיכה. בה בעת, לכל אחת מהן היו מטרות, סדר יום רעיוני ואינטרסים משלה.

המקרה שאני מבקשת לחקור מסקרן במיוחד כיוון שהחברה הישראלית ובתוכה המרכז הישראלי עצמו עבר בשנים האלה תמורות מפליגות. במהלך העשור השלישי עברה המפה הפוליטית בישראל ממערכת הגמונית שבה שלטה מפלגה אחת למערכת דו-מפלגתית שנחלקה לשני גושים פוליטיים גדולים. באותה התקופה התפוגגה גם הברית ההיסטורית בין הציונות הדתית לתנועת העבודה ונוצרה ברית חדשה בין הציונות הדתית לליכוד על בסיס המכנה המשותף הן בתחום המסורת ותפיסת הלאומית והן בנוגע למדיניות ביחס לגבולות הארץ. ברית זו תרמה לשינויים פוליטיים מפליגים עד לעליית הליכוד לשלטון בשנת 1977 וצירוף המפלגות הדתיות אליה. אם בערב תקופת המחקר מעמדם של הקיבוצים היה איתן, הרי שבמהלכה, לקראת המהפך הפוליטי ולאחריו, הם נחלשו בהדרגה ונתפסו פחות ופחות כאליטה חלוצית ויותר כמגזר. למגמה זו נלוותה החרפה של היחסים בין הקיבוצים לעיירות הפיתוח על רקע מערכת הבחירות בשנות השמונים הראשונות.

במקביל לירידה זו, עלו וצמחו צעירי הציונות הדתית כמרכז משנה. הם שאפו לעבור לעמדת הובלה בהיבטים מדיניים וחברתיים; לצד הפעילות המוגברת של הקמת ההתנחלויות ביהודה ושומרון, הם הובילו אפיק של הגשמה חברתית בערי הפריפריה. אחד הביטויים המובהקים לכך היה הגעתו של הרב צפניה דרורי לקריית שמונה בשנת 1968 במטרה 'להפריח את השממה הרוחנית' ולהקים קהילה ציונית דתית במקום. פרשה בה עסקתי בהרחבה בעבודת המאסטר שלי. הרב דרורי ייסד את קהילת הציונות-הדתית בקריית שמונה בשלושה שלבים מרכזיים; הראשון התמקד בבחירת הרב להגיע לעיירה הצפונית ולפלס דרך של הגשמה חברתית בפריפריה (1973-1968), השלב השני עסק בהתבססות ובהתמסדות של קהילת הציונות הדתית בקריית שמונה (1977-1974), והשלב השלישי דן בהתרחבות הקהילה והקמת גרעין ציוני-דתי שהורכב מחברי גרעין מר"ץ וממשפחות צעירות נוספות מהציונות הדתית שבחרו להצטרף באופן עצמאי (1983-1978).

לצד הדיון ב'חילופי משמרות' בין מרכזי המשנה, העבודה תבחן את תושבי קריית שמונה כסוכנים משפיעים ומשמעותיים באינטראקציה המשולשת. אלה שנים בהן, על רקע המהפך הפוליטי, רבים בקרב הציבור המזרחי ועיירות הפיתוח זכו בנגישות רבה יותר אל מרכז החברה הישראלית ואל מוקדי ההשפעה על מציאות חייהם. אעמוד על האופן שבו תושבי המקום תפסו את הקבוצות השונות ואת מעורבותן בעיר, אתחקה אחר יחסי הגומלין ביניהם ואדון בהשפעתם של תושבי קריית שמונה על הקבוצות שהתגייסו לפעול בה.

**החידוש במחקר המוצע** יעסוק בפעילויות ובמעורבות של קבוצות עלית בפריפריה הישראלית וכן, ביחסי הגומלין בין עיירות הפיתוח לבין הגורמים השונים שפעלו בקרבן. לפיכך **השאלות המרכזיות שינחו מחקר זה:** כיצד מתוארים המניעים שהניעו את מעורבות אנשי הציונות הדתית והתנועה הקיבוצית ושתופיה בעיירות הפיתוח? באיזה אופן פעלו אנשי הציונות הדתית והתנועה הקיבוצית ושותפיה הלכה למעשה בעיירת הפיתוח? מה היו דפוסי הפעילות המשותפים של אנשי הציונות הדתית והתנועה הקיבוצית ושותפיה ומה היו ההבדלים בהתנהלותן בעיירה? מה היה אופי המפגש בין הקהילה המקומית בקריית שמונה לבין אנשי הציונות הדתית והתנועה הקיבוצית ושותפיה? אילו משמעויות העניקו תושבי העיר לפעילות של אנשי הציונות הדתית והתנועה הקיבוצית ושותפיה? כיצד עיצבה מעורבותן של אנשי הציונות הדתית והתנועה הקיבוצית ושותפיה את העיר, את מצבה, זהותה והמרחב הציבורי שלה?  כיצד עיצב המפגש עם הקהילה המקומית את מי שהתגייסו לסייע לה?

1. **הגישה המחקרית**

המחקר המוצע ממוקם בצומת שבין ההיסטוריה של החינוך להיסטוריה החברתית. במחקר זה אתבסס על תפיסה רחבה של החינוך, שחורגת מעבר להתבוננות על תהליכים הפדגוגיים בתוך בית-הספר ורואה את החינוך כמושפע מתהליכים קהילתיים, חברתיים, תרבותיים ופוליטיים. המחקר ההיסטורי הוא מחקר איכותני המבוסס על איתור מקורות ראשוניים ושחזור של התרחשות מהעבר לצד ניתוחה בתוך הקשרים היסטוריים רחבים יותר.

איסוף הנתונים במחקר זה יעשה על ידי שימוש במספר מקורות של נתונים, דהיינו, טריאנגולציה. גישה המאפשרת הצלבה של נתונים ואימותם כאמצעי להעלות את אמינות ומהימנות המחקר וכן, הבנה טובה ומקיפה יותר של התופעה הנחקרת. עיקר המחקר יתבסס על מסמכים ראשוניים המהווים מקור מידע ראשוני **המקורות הראשוניים** יאספו בארכיונים שונים ברחבי הארץ בכלל והגליל בפרט: ארכיון מדינת ישראל; ארכיון יד טבנקין; ארכיון יד יערי; ארכיון מפלגת העבודה; ארכיון הציונות הדתית; ארכיון המועצה אזורית הגליל עליון; ארכיון קריית שמונה; ארכיוני קיבוצים בגליל העליון (כדוגמת: כפר גלעדי, כפר בלום, נאות מרדכי).

**בארכיונים אאתר ואלקט מסמכים** כדוגמת פרוטוקולים, התכתבויות, דוחות, יומנים, תזכירים ועלונים. בנוסף אתבסס על קטעי עיתונות שפורסמו בתקופה הנחקרת בעיתונות כללית (כדוגמת 'הארץ', 'מעריב' ו'ידיעות אחרונות') ומפלגתית (כדוגמת 'דבר', 'על המשמר' ו'הצפה'). ניתוח המסמכים ואריגתם לתיאור היסטורי, יאפשר לשחזר תהליכים שהתרחשו בקרית שמונה ולהציבם בהקשר היסטורי רחב.

בשולי המחקר, כהשלמה לחומר התיעודי, יערכו כ-15-20 ראיונות רקע מסוג ראיונות עומק חצי מובנים. מטרת ראיונות אלו להבהיר נושאים שנותרו עמומים לאחר ניתוח המסמכים ולהשלים מידע שהמקורות הכתובים לא יכולים לייצג כדוגמת, הבנת החוויה מעיניי הנחקרים והנחקרות והעמקה בתיאורים ובמשמעויות שיוחסו לחוויה זו.